title: Komisjoni rakendusmäärus (EL) 2020/206, 14. veebruar 2020, millega lubatakse vastavalt Euroopa Parlamendi ja nõukogu määrusele (EL) 2015/2283 lasta kolmandast riigist pärit traditsioonilise toiduna turule Theobroma cacao L. viljade viljaliha ning sellest saadud mahla ja kontsentreeritud mahla ning muudetakse rakendusmäärust (EL) 2017/2470 (EMPs kohaldatav tekst)

text:
                  17.2.2020

                  ET

                  Euroopa Liidu Teataja

                  L 43/66

         KOMISJONI RAKENDUSMÄÄRUS (EL) 2020/206,
         14. veebruar 2020,
         millega lubatakse vastavalt Euroopa Parlamendi ja nõukogu määrusele (EL) 2015/2283 lasta kolmandast riigist pärit traditsioonilise toiduna turule Theobroma cacao L. viljade viljaliha ning sellest saadud mahla ja kontsentreeritud mahla ning muudetakse rakendusmäärust (EL) 2017/2470
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001, (1) eriti selle artikli 15 lõiget 4,
         ning arvestades järgmist:

                     (1)

                     Määruses (EL) 2015/2283 on sätestatud, et liidus võib turule lasta ainult loa saanud ja liidu loetellu kantud uuendtoitu. Kolmandast riigist pärit traditsiooniline toit on määruse (EL) 2015/2283 artiklis 3 määratletud uuendtoit.

                     (2)

                     Komisjoni rakendusmääruses (EL) 2017/2468 (2) on sätestatud kolmandast riigist pärit traditsioonilise toiduga seotud haldus- ja teadusnõuded.

                     (3)

                     Vastavalt määruse (EL) 2015/2283 artiklile 8 on vastu võetud komisjoni rakendusmäärus (EL) 2017/2470, (3) millega on kehtestatud lubatud uuendtoitude liidu loetelu.

                     (4)

                     Määruse (EL) 2015/2283 artikli 15 lõike 4 kohaselt peab komisjon tegema otsuse kolmandast riigist pärit traditsioonilise toidu lubamise ja liidu turule laskmise kohta.

                     (5)

                     Äriühingud Nestec York Ltd. ja Cabosse Naturals NV. (edaspidi „taotlejad“) esitasid 30. jaanuaril 2019 ja 28. märtsil 2019 komisjonile määruse (EL) 2015/2283 artikli 14 kohase teatise oma kavatsuse kohta lasta kolmandast riigist pärit traditsioonilise toiduna liidu turule Theobroma cacao L. (kakaopuu) viljade viljaliha ning sellest saadud mahla ja kontsentreeritud mahla. Taotlejad soovivad, et üldelanikkonna seas lubataks tarbida Theobroma cacao L. viljade viljaliha ning sellest saadud mahla ja kontsentreeritud mahla iseseisva toiduna või koostisainena.

                     (6)

                     Komisjon palus vastavalt rakendusmääruse (EL) 2017/2468 artikli 7 lõikele 2 taotlejatel esitada lisateabe teatise nõuetekohasuse kohta. Nõutud teave esitati 12. aprillil 2019 ja 20. juunil 2019.

                     (7)

                     Taotlejate esitatud andmetest nähtub, et Theobroma cacao L. viljade viljaliha ning sellest saadud mahla ja kontsentreeritud mahla on Brasiilias varem ohutult toiduna kasutatud.

                     (8)

                     Kooskõlas määruse (EL) 2015/2283 artikli 15 lõikega 1 edastas komisjon nõuetekohase teatise 22. mail 2019 ja 20. juunil 2019 liikmesriikidele ja Euroopa Toiduohutusametile (edaspidi „amet“).

                     (9)

                     Liikmesriigid ega amet ei esitanud määruse (EL) 2015/2283 artikli 15 lõikega 2 ette nähtud neljakuulise tähtaja jooksul komisjonile ühtki nõuetekohaselt põhjendatud vastuväidet Theobroma cacao L. viljade viljaliha ning sellest saadud mahla ja kontsentreeritud mahla liidus turule laskmise kohta.

                     (10)

                     Seepärast peaks komisjon andma loa lasta liidus turule Theobroma cacao L. viljade viljaliha ning sellest saadud mahla ja kontsentreeritud mahla ning ajakohastama liidu uuendtoitude loetelu.

                     (11)

                     Rakendusmäärust (EL) 2017/2470 tuleks seega vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Theobroma cacao L. viljade viljaliha ning sellest saadud mahl ja kontsentreeritud mahl, mida on kirjeldatud käesoleva määruse lisas, lisatakse rakendusmäärusega (EL) 2017/2470 kehtestatud lubatud uuendtoitude liidu loetellu.

               2.   Lõikes 1 osutatud kanne liidu loetelus hõlmab käesoleva määruse lisas sätestatud kasutustingimusi ja märgistamisnõudeid.

            Artikkel 2
            Rakendusmääruse (EL) 2017/2470 lisa muudetakse vastavalt käesoleva määruse lisale.

            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. veebruar 2020

                  Komisjoni nimel

                  president

               Ursula VON DER LEYEN

            (1)  ELT L 327, 11.12.2015, lk 1.

            (2)  Komisjoni 20. detsembri 2017. aasta rakendusmäärus (EL) 2017/2468, millega kehtestatakse kolmandast riigist pärit traditsioonilise toidu suhtes kohaldatavad haldus- ja teadusnõuded kooskõlas Euroopa Parlamendi ja nõukogu määrusega (EL) 2015/2283, mis käsitleb uuendtoitu (ELT L 351, 30.12.2017, lk 55).

            (3)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).

            LISA
            Rakendusmääruse (EL) 2017/2470 lisa muudetakse järgmiselt.

                        1)

                        Tabelisse 1 („Lubatud uuendtoidud“) lisatakse tähestikulises järjekorras järgmine kanne:

                                    Lubatud uuendtoit

                                    Uuendtoidu kasutamise tingimused

                                    Täiendavad märgistuse erinõuded

                                    Muud nõuded

                                    „Theobroma cacao L. viljade viljaliha ning sellest saadud mahl ja kontsentreeritud mahl (kolmandast riigist pärit traditsiooniline toit)

                                    Määramata

                                    Uuendtoidu nimetus seda sisaldava toiduaine etiketil on sõltuvalt sellest, millisel kujul seda kasutatakse, „kakaopuu (Theobroma cacao L.) viljade viljaliha“, „kakaopuu (Theobroma cacao L.) viljade viljalihast saadud mahl“ või „kakaopuu (Theobroma cacao L.) viljade viljalihast saadud kontsentreeritud mahl“. “

                        2)

                        Tabelisse 2 („Spetsifikatsioonid“) lisatakse tähestikulises järjekorras järgmine kanne:

                                    Lubatud uuendtoit

                                    Spetsifikatsioon

                                    „Theobroma cacao L. viljade viljaliha ning sellest saadud mahl ja kontsentreeritud mahl
                                    (kolmandast riigist pärit traditsiooniline toit)

                                       Kirjeldus/määratlus

                                    See traditsiooniline toit on kakaopuu (Theobroma cacao L.) viljade viljaliha, mis kujutab endast seemneid ümbritsevat veepõhist happelist limaainet.
                                    Kakaopuu viljade viljaliha saadakse pärast viljade lahtilõikamisele järgnevat ubade ja oakestade eemaldamist; saadud viljaliha pastöriseeritakse ja külmutatakse. Kakaopuu viljade viljalihast mahla ja/või kontsentreeritud mahla saamiseks viljaliha töödeldakse (ensümaatiline töötlus, pastöriseerimine, filtrimine ja kontsentreerimine).

                                       Andmed kakaopuu viljade viljaliha ning sellest saadud mahla ja kontsentreeritud mahla tavapärase koostise kohta

                                    Valgusisaldus (g/100 g): 0,0–2,0
                                    Rasva üldsisaldus (g/100 g): 0,0–0,2
                                    Suhkrute üldsisaldus (g/100 g): > 11,0
                                    Brixi arv (°Bx): ≥ 14
                                    pH: 3,3–4,0

                                       Mikrobioloogilised kriteeriumid

                                    Aeroobsete bakterite üldarv: < 10 000  CFU (1)/g
                                    Enterobakterid: ≤ 10 CFU/g

                                       Salmonella: 25 grammis ei leidu

               (1)  CFU – kolooniat moodustav ühik.“


title: Komisjoni rakendusmäärus (EL) 2020/207, 14. veebruar 2020, millega muudetakse määrust (EL) nr 142/2011 seoses lemmikloomatoidu impordiga Saudi Araabiast (EMPs kohaldatav tekst)

text:
                  17.2.2020

                  ET

                  Euroopa Liidu Teataja

                  L 43/69

         KOMISJONI RAKENDUSMÄÄRUS (EL) 2020/207,
         14. veebruar 2020,
         millega muudetakse määrust (EL) nr 142/2011 seoses lemmikloomatoidu impordiga Saudi Araabiast
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002, (1) eriti selle artikli 41 lõiget 4,
         ning arvestades järgmist:

                     (1)

                     Komisjoni määruses (EL) nr 142/2011 (2) on sätestatud määruse (EÜ) nr 1069/2009 rakenduseeskirjad, sealhulgas inimeste ja loomade terviseohutuse nõuded lemmikloomatoidu impordi jaoks.

                     (2)

                     Lemmikloomatoidu, k.a koerte närimiskontide liitu importimise ja läbi liidu toimuva transiidi nõuded on sätestatud määruse (EL) nr 142/2011 XIV lisa II peatüki 1. jaos, kus esitatud 2. tabeli 12. real on ka kolmandate riikide loetelu.

                     (3)

                     Saudi Araabia Kuningriigi pädevad asutused esitasid komisjonile tagatised selle kohta, et Saudi Araabia Kuningriik suudab täita asjakohaseid terviseohutuse nõudeid, ning lisasid piisavad tagatised selle kohta, kuidas nad kodulindudest lemmikloomatoidu tootmist kontrollivad. Seepärast on põhjendatud lisada Saudi Araabia nende kolmandate riikide loetellu, kust võib liitu importida ja läbi liidu vedada töödeldud lemmikloomatoitu, mis on valmistatud kodulindudest.

                     (4)

                     Seepärast tuleks määruse (EL) nr 142/2011 XIV lisa II peatüki 1. jao tabelit 2 vastavalt muuta.

                     (5)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 142/2011 XIV lisa II peatüki 1. jao tabelit 2 muudetakse vastavalt käesoleva määruse lisas esitatud tekstile.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. veebruar 2020

                  Komisjoni nimel

                  president

               Ursula VON DER LEYEN

            (1)  ELT L 300, 14.11.2009, lk 1.

            (2)  Komisjoni 25. veebruari 2011. aasta määrus (EL) nr 142/2011, millega rakendatakse Euroopa Parlamendi ja nõukogu määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad, ja nõukogu direktiivi 97/78/EÜ seoses teatavate selle direktiivi alusel piiril toimuvast veterinaarkontrollist vabastatud proovide ja näidistega (ELT L 54, 26.2.2011, lk 1).

            LISA
            Määruse (EL) nr 142/2011 XIV lisa II peatüki 1. jao tabelis 2 asendatakse 12. rida järgmisega:

                           „12

                           Lemmikloomatoit, k.a koerte närimiskondid

                                       a)

                                       Kui tegu on töödeldud lemmikloomatoidu ja koerte närimiskontidega: artikli 35 punkti a alapunktides i ja ii nimetatud materjalid.

                                       b)

                                       Kui tegu on töötlemata lemmikloomatoiduga: artikli 35 punkti a alapunktis iii nimetatud materjalid.

                           Lemmikloomatoit ja koerte närimiskondid peavad olema toodetud vastavalt XIII lisa II peatükile.

                                       a)

                                       Kui tegu on töötlemata lemmikloomatoiduga:
                                       määruse (EL) nr 206/2010 II lisa 1. osas või määruse (EÜ) nr 798/2008 I lisas loetletud kolmandad riigid, millest liikmesriigid lubavad importida samade liikide loomade värsket liha ja lihaga konte.
                                       Kaladest saadud materjali puhul otsuse 2006/766/EÜ II lisas loetletud kolmandad riigid.

                                       b)

                                       Kui tegu on koerte närimiskontidega ja muu kui töötlemata lemmikloomatoiduga:
                                       määruse (EL) nr 206/2010 II lisa 1. osas loetletud kolmandad riigid ja

                                                   (JP) Jaapan,

                                                   (EC) Ecuador,

                                                   (LK) Sri Lanka,

                                                   (TW) Taiwan,

                                                   (SA) Saudi Araabia (ainult töödeldud lemmikloomatoit, mis on valmistatud kodulindudest).

                                             Kalamaterjalidest saadud töödeldud lemmikloomatoidu puhul otsuse 2006/766/EÜ II lisas loetletud kolmandad riigid.

                                       a)

                                       Kui tegu on lemmikloomatoidu konservidega: XV lisa 3. peatüki A osa.

                                       b)

                                       Kui tegu on töödeldud lemmikloomatoiduga, mis ei ole konservid: XV lisa 3. peatüki B osa.

                                       c)

                                       Kui tegu on koerte närimiskontidega: XV lisa 3. peatüki C osa.

                                       d)

                                       Kui tegu on töötlemata lemmikloomatoiduga: XV lisa 3. peatüki D osa.“


title: Komisjoni rakendusmäärus (EL) 2020/208, 14. veebruar 2020, millega muudetakse määrust (EÜ) nr 29/2009, millega kehtestatakse andmevahetusteenuste nõuded ühtse Euroopa taeva jaoks (EMPs kohaldatav tekst)

text:
                  17.2.2020

                  ET

                  Euroopa Liidu Teataja

                  L 43/72

         KOMISJONI RAKENDUSMÄÄRUS (EL) 2020/208,
         14. veebruar 2020,
         millega muudetakse määrust (EÜ) nr 29/2009, millega kehtestatakse andmevahetusteenuste nõuded ühtse Euroopa taeva jaoks
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2018. aasta määrust (EL) 2018/1139 (mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2004 ja (EÜ) nr 216/2008 ning nõukogu määrus (EMÜ) nr 3922/91), (1) eriti selle artikli 44 lõike 1 punkti a,
         ning arvestades järgmist:

                     (1)

                     Komisjoni määruse (EÜ) nr 29/2009 (2) (millega kehtestatakse andmevahetusteenuste nõuded ühtse Euroopa taeva jaoks) kohaselt tuleb pardaseadmete ja maapealsete seadmete vaheliseks andmevahetuseks kasutada konkreetseid talitlusmeetodeid. Nimetatud käitamismeetodeid tuleb rakendada ühtsel viisil, millega tagatakse koostalitlusvõime ja sujuv toimimine.

                     (2)

                     Hiljuti muudeti EUROCAE dokumenti ED-120 „Safety and Performance Requirements Standard for Air Traffic Data Link Services in Continental Airspace“, et eemaldada kõik viited allalülisõnumile 89 „MONITORING [unit name] [frequency]“, mida nõuti andmesidetoimingute toetamiseks. Määruse (EÜ) nr 29/2009 praegune viide dokumendile ED-120 ei ole standardite ja tegevuspõhimõtete arengu kajastamisel enam asjakohane ega toeta andmeside kasutamist selliste sertifitseeritud õhusõidukite puhul, millel on paremad lennuliikluse korraldamise funktsioonid.

                     (3)

                     Seepärast tuleks vastavalt muuta määruses (EÜ) nr 29/2009 sätestatud tehnilisi miinimumstandardeid, mida õhusõidukikäitajad peavad järgima.

                     (4)

                     Käesoleva määrusega ettenähtud meetmed on kooskõlas määruse (EL) 2018/1139 artikli 127 lõike 1 kohaselt asutatud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 29/2009 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. veebruar 2020

                  Komisjoni nimel

                  president

               Ursula VON DER LEYEN

            (1)  ELT L 212, 22.8.2018, lk 1.

            (2)  Komisjoni 16. jaanuari 2009. aasta määrus (EÜ) nr 29/2009, millega kehtestatakse andmevahetusteenuste nõuded ühtse Euroopa taeva jaoks (ELT L 13, 17.1.2009, lk 3).

            LISA
            Määruse (EÜ) nr 29/2009 III lisa punkt 11 asendatakse järgmisega:

                           „11.

                           Eurocae dokument ED-120 „Safety and Performance Requirements Standard for Air Traffic Data Link Services in Continental Airspace“ (avaldatud mais 2004), mis sisaldab:

                                       a)

                                       käitajate puhul:

                                                   —

                                                   muudatust nr 1 (avaldatud aprillis 2007) ja muudatust nr 2 (avaldatud oktoobris 2007), või

                                                   —

                                                   muudatust nr 1 (avaldatud aprillis 2007), muudatust nr 2 (avaldatud oktoobris 2007) ja muudatust nr 3 (avaldatud septembris 2019);

                                       b)

                                       lennuliiklusteenuse osutajate puhul:

                                                   —

                                                   muudatust nr 1 (avaldatud aprillis 2007), muudatust nr 2 (avaldatud oktoobris 2007) ja muudatust nr 3 (avaldatud septembris 2019).“


title: Nõukogu Rakendusmäärus (EL) 2020/211, 17. veebruar 2020, millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias

text:
                  17.2.2020

                  ET

                  Euroopa Liidu Teataja

                  LI 43/1

         NÕUKOGU RAKENDUSMÄÄRUS (EL) 2020/211,
         17. veebruar 2020,
         millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 18. jaanuari 2012. aasta määrust (EL) nr 36/2012, mis käsitleb piiravaid meetmeid seoses olukorraga Süürias ja millega tunnistatakse kehtetuks määrus (EL) nr 442/2011, (1) eriti selle artikli 32 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 18. jaanuaril 2012 vastu määruse (EL) nr 36/2012.

                     (2)

                     Arvestades asjaolu, et väljapaistvad ettevõtjad teenivad oma sidemete kaudu Assadi režiimiga suurt kasumit ja aitavad vastutasuks kõnealust režiimi rahastada, sealhulgas ühisettevõtete kaudu, mis on loodud teatavate väljapaistvate ettevõtjate ja üksuste poolt koos riigi toetusega ettevõtetega sundvõõrandatud maa arendamiseks, toetavad need ettevõtjad ja üksused Assadi režiimi ja saavad sellest kasu, sealhulgas sundvõõrandatud maa kasutamise kaudu.

                     (3)

                     Lisaks sellele takistab Süüria konflikti põgenikele kuuluva maa sundvõõrandamine Assadi režiimi poolt nende isikute tagasipöördumist koju.

                     (4)

                     Kaheksa füüsilist isikut ja kaks üksust tuleks lisada määruse (EL) nr 36/2012 II lisas esitatud nende füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid.

                     (5)

                     Määrust (EL) nr 36/2012 tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 36/2012 II lisa muudetakse vastavalt käesoleva määruse lisale.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 17. veebruar 2020

                  Nõukogu nimel

                  eesistuja

               J. BORRELL FONTELLES

            (1)  ELT L 16, 19.1.2012, lk 1.

            LISA

               1.
               Määruse (EL) nr 36/2012 II lisa A osas („Isikud“) esitatud loetellu lisatakse järgmised kanded:

                           Nimi

                           Tuvastamisandmed

                           Põhjendus

                           Loetelusse kandmise kuupäev

                           „288.

                           Yassir Aziz ABBAS
                           (teise nimega Yasser, Yaser, Yasr – Aziz, Aziz – Abbas, Abas – ياسر عزيز عباس)

                           Sugu: mees.
                           Sünniaeg: 22.8.1978.
                           Kodakondsus: Süüria.
                           Sugulased/äripartnerid/üksused või partnerid/sidemed: Bajaa Trading Services LLC, Qudrah Trading, Tafawoq Tourism Projects Company, Top Business, Yang King, Al-Aziz Group.

                           Süürias tegutsev juhtiv ettevõtja. Toetab režiimi ja saab sellest kasu äritehingute, sealhulgas smugeldamise ja relvade üleandmise teel. Yasser Aziz Abbas saab kasu Süüria valitsuse nimel nafta importimise hõlbustamisest ja kasutab oma suhteid režiimiga soodustehingute ja -kohtlemise saamiseks.

                           17.2.2020

                           289.

                           Mahir BurhanEddine AL-IMAM
                           (teise nimega ماهر برهان الدين الإمام)

                           Sugu: mees.
                           Kodakondsus: Süüria.
                           Ametikoht: Telsa Groupi / Telsa Telecomi peadirektor.
                           Sugulased/äripartnerid/üksused või partnerid/sidemed: Telsa Group/Telecom, Tazamon Contracting LLC, Castro LLC.

                           Süürias tegutsev juhtiv ettevõtja, kelle ärihuvid asuvad turismi, telekommunikatsiooni ja kinnisvara valdkondades. Mahir BurhanEddine Al-Imam saab režiimi toetatud Telsa Communication Groupi ning Castro LLC peadirektorina ning oma muude ärihuvide kaudu režiimist kasu ja toetab selle rahastamis- ja lobimispoliitikat ning samuti selle ehituspoliitikat.

                           17.2.2020

                           290.

                           Waseem AL-KATTAN
                           (teise nimega Waseem, Wasseem, Wassim, Wasim – Anouar – Al-Kattan, Al-Katan, Al-Qattan, Al-Qatan - وسيم قطان, وسيم أنوار القطان)

                           Sugu: mees.
                           Sünniaeg: 4.3.1976.
                           Kodakondsus: Süüria.
                           Ametikoht: Damaskuse provintsi kommertskoja president.
                           Sugulased/äripartnerid/üksused või partnerid/sidemed:
                           Larosa Furniture/Furnishing, Jasmine Fields Company Ltd., Muruj Cham (Murooj al-Cham) Investment and Tourism Group, Adam and Investment LLC, Universal Market Company LLC, Süüria kaubanduskodade liidu laekur.

                           Süürias tegutsev juhtiv ettevõtja, kes saab režiimist kasu ja toetab seda. Omab paljusid ettevõtteid ja valdusettevõtteid, mille huvid ja tegevus asuvad erinevates majandussektorites nagu kinnisvara, luksushotellitööstus ja kaubanduskeskused. Waseem Al-Kattan tõusis kiiresti juhtivaks ettevõtjaks, kehtestades Ida-Ghoutasse piiramise ajal smugeldatud kaupadele makse ning osaleb nüüd režiimi toetades klientelismi agressiivsetes vormides. Waseem Al-Kattan saab oma tihedate sidemete tõttu režiimiga majanduslikku kasu soodustatud juurdepääsust hankemenetlustele ning valitsuse poolt antud litsentsidest ja lepingutest.

                           17.2.2020

                           291.

                           Amer FOZ
                           (teise nimega عامر فوز)

                           Sugu: mees.
                           Sünniaeg: 11.3.1976.
                           Kodakondsus: Süüria
                           Passi number: 06010274747.
                           Ametikoht: ASM International General Tradingu, LLC (ASM International Trading) peadirektor.
                           Sugulased/äripartnerid/üksused või partnerid/sidemed: ELi poolt loetellu kantud Samer Foz, ELi poolt loetellu kantud Aman Holding (Aman Damascus Joint Stock Company), ASM International General Tradingu, LLC (ASM International Trading) peadirektor.

                           Juhtiv ettevõtja, kellel on isiklikud ja perekondlikud ärihuvid ja tegevused paljudes Süüria majandussektorites, sealhulgas Aman Holdingu (varem tuntud kui Aman Group) kaudu. Saab Aman Holdingu kaudu majanduslikku kasu juurdepääsust ärivõimalustele ning toetab Assadi režiimi, sealhulgas osalemise kaudu režiimi toetatud Marota City arendamisest. Alates 2012. aastast on ta ka töötanud ASM International Trading LLC peadirektorina.
                           On samuti seotud oma venna Samer Foziga, kes on alates 2019. aasta jaanuarist ELi poolt loetellu kantud, kui Süürias tegutsev juhtiv ettevõtja, kes toetab režiimi või saab sellest kasu.

                           17.2.2020

                           292.

                           Saqr RUSTOM
                           (teise nimega Saqr, Saqer – As’ad, Asaad, Asad – Al-Rustom, Al-Rostom - صقر رستم, صقر أسعد الرستم)

                           Sugu: mees.
                           Kodakondsus: Süüria.
                           Ametikoht: Homsis asuvate riiklike kaitsejõudude juht.
                           Sugulased/äripartnerid/üksused või partnerid/sidemed: Damas Real Estate Development and Investment LLC.

                           Homsis asuvate riiklike kaitsejõudude kohaliku haru juht (režiimile alluv relvastatud rühmitus Shabiha). Vastutab selle osalemise eest tsiviilelanikkonna brutaalses represseerimises. Saqr Rustom on oma võitlejate kaudu vastutav paljude sõjast kasusaamise skeemide eest ning saab seega kasu Süüria režiimist ja toetab seda. On seotud loetellu kantud isikuga Bassam Hassaniga, kes on ta onu ning kellega koos ta rajas ettevõtte Damas Real Estate Development and Investment LLC, et investeerida kinnisvaraprojektidesse.

                           17.2.2020

                           293.

                           Abdelkader SABRA
                           (teise nimega Abdelkader, Abd el Kader, Abd al Kader, Abdul Kader Abd al Qadr, Abdul Qadr – Sabra, Sabrah - عبد القادر صبرا; عبد القادر صبره)

                           Sugu: mees.
                           Sünniaeg: 14.9.1955.
                           Kodakondsus: Süüria. Liibanoni.
                           Ametikoht: Sabra Maritime Agency omanik, Süüria ja Türgi ettevõtjate nõukogu juhataja, Phoenicia Tourism Company asutajapartner, Süüria meresõidukoja president.
                           Sugulased/äripartnerid/üksused või partnerid/sidemed:
                           Phoenicia Tourism Company (شركة فينيقيا للسياحة), Sabra Maritime Agency (كالة صبره البحرية).

                           Süürias tegutsev juhtiv ettevõtja, kellel on palju majandushuve, eelkõige merendus- ja turismisektoris. Abdelkader Sabra, kes on juhtiv laevandusmagnaat ja Rami Makhloufi (režiimi toetaja ja Bashar al-Assadi nõbu) lähedane äripartner, toetab Süüria režiimi rahaliselt ja majanduslikult, sealhulgas offshore ettevõtete kaudu. Abdelkader Sabra saab ka kasu oma sidemetest režiimiga, mis võimaldavad tal oma tegevusi kinnisvarasektorisse laiendada. Ta osaleb ka rahapesus ja äritegevuses Süüria režiimi ja selle osaliste toetamiseks.

                           17.2.2020

                           294.

                           Khodr Ali TAHER
                           (teise nimega خضر علي طاه)

                           Sugu: mees.
                           Sünniaeg: 1976.
                           Kodakondsus: Süüria.
                           Ametikoht: Ella Media Services direktor ja omanik, Castle Security and Protection ja Jasmine Contracting Company asutajapartner, Syrian Hotel Management Company juhataja ja asutajapartner, Emateli direktor ja omanik.
                           Sugulased/äripartnerid/üksused või partnerid/sidemed:
                           Citadel for Protection; Guard and Security Services (Castle Security and protection), Ematel LLC (Ematel Communications), Syrian Hotel Management Company, Jasmine Contracting Company.

                           Juhtiv ettevõtja, kes tegutseb paljudes Süüria majandussektorites, sealhulgas erasektori turvateenistus, mobiiltelefonide kaubandus, hotellimajandus, reklaamiteenused ja siseriiklikud rahaülekanded.
                           Toetab režiimi ja saab sellest kasu oma äritegevuses tehtava koostöö ja osalemise kaudu smugeldamis- ja kasusaamise tegevustes. Khodr Ali Taher omab mitmeid ettevõtteid ja on teiste ettevõtete kaasasutaja. Ta osaleb äritegevuses režiimiga, sealhulgas Syrian Transport and Tourism Companyga ühisettevõtte loomise kaudu, millest kaks kolmandikku kuulub turismiministeeriumile.

                           17.2.2020

                           295.

                           Adel Anwar AL-OLABI
                           (teise nimega Adel Anouar el-Oulabi, Adil Anwar al-Olabi; عادل أنور العلبي

                           Sugu: mees.
                           Sünniaasta: 1976.
                           Kodakondsus: Süüria.
                           Ametikoht: Damascus Cham Holding Company (DCHC) asejuhataja, Damaskuse kuberner.

                           Juhtiv ettevõtja, kes saab režiimist kasu ja toetab seda. Damascus Cham Holding Company (DCHC) (Damaskuse halduspiirkonna investeerimisharu, mis haldab Damaskuse halduspiirkonna kinnisvara ja viib ellu projekti Marota City) asejuhataja.
                           Adel Anwar Al-Olabi on ka Damaskuse kuberner, kelle nimetas ametisse Bashar Al-Assad 2018. aasta novembris. Damaskuse kuberneri ja DCHC asejuhatajana vastutab jõupingutuste eest viia ellu sundvõõrandatud maa arendamisega seotud režiimipoliitikat Damaskuses (sealhulgas dekreet nr 66 ja seadus nr 10), eelkõige projekti Marota City kaudu.

                           17.2.2020“

               2.
               Järgmised üksused lisatakse määruse (EL) nr 36/2012 II lisa B osas („Üksused“) esitatud loetellu.

                           Nimi

                           Tuvastamisandmed

                           Põhjendus

                           Loetelusse kandmise kuupäev

                           „77.

                           Al Qatarji Company
                           (teise nimega Qatarji International Group, Al-Sham and Al-Darwish Company, Khatirji / Katarji / Katerji Group, مجموعة/شركة قاطرخي)

                           Üksuse liik: eraettevõte.
                           Ettevõtlussektor: import-eksport, transport, nafta ja kaupade pakkumine.
                           Direktori/juhatuse nimi: Hussam AL-QATIRJI, CEO (ELi poolt loetellu kantud).
                           Tegelik tulusaaja: Hussam AL-QATIRJI (ELi poolt loetellu kantud).
                           Registreeritud aadress: Mazzah, Damaskus, Süüria.
                           Sugulased/äripartnerid/üksused või partnerid/sidemed:
                           Arvada/Arfada Petroleum Company JSC.

                           Väljapaistev ettevõte, kes tegutseb Süüria majanduse paljudes sektorites. Hõlbustades režiimi ja erinevate osalejate (sealhulgas ISIS (Daesh)) vahelist kütuse-, relva- ja laskemoonakaubandust, mis toimub toidukaupade importimise ja eksportimise sildi all, toetades relvastatud rühmitusi, kes võitlevad režiimi poolel, ning kasutades oma sidemeid režiimiga oma äritegevuse laiendamiseks, toetab Al Qatarji Company (kelle juhatuse esimees on loetellu kantud isik Hossam Qatarji, kes on Süüria Rahvusassamblee liige) Süüria režiimi ja saab sellest kasu.

                           17.2.2020

                           78.

                           Damascus Cham Holding Company
                           (teise nimega Damascus Cham Private Joint Stock Company, القابضة الشام دمشق)

                           Üksuse liik: avaliku sektori ettevõte, mida reguleerib eraõigus.
                           Ettevõtlussektor: kinnisvaraarendus.
                           Direktori/juhatuse nimi:
                           Adel Anwar AL-OLABI, direktorite nõukogu aseesimees ja Damaskuse kuberner (ELi poolt loetellu kantud).
                           Tegelik tulusaaja(d): Damaskuse halduspiirkond.
                           Sugulased/äripartnerid/üksused või partnerid/sidemed:
                           Rami Makhlouf (ELi poolt loetellu kantud), Samer Foz (ELi poolt loetellu kantud), Mazen Tarazi (ELi poolt loetellu kantud),
                           Talas Group, mida omab ettevõtja Anas Talas (ELi poolt loetellu kantud), Exceed Development and Investment Company, mida omavad erainvestorid Hayan Mohammad Nazem Qaddour ja Maen Rizk Allah Haykal (mõlemad ELi poolt loetellu kantud), Khaled Al-Zubaidi ja Nader Qalei (mõlemad ELi poolt loetellu kantud).

                           Damascus Cham Holding Company loodi režiimi poolt Damaskuse halduspiirkonna investeerimisharuna, et hallata Damaskuse halduspiirkonna kinnisvara ja viia ellu projekti Marota City, mis on luksuskinnisvara projekt, mis on rajatud eelkõige dekreedi nr 66 ja seaduse nr 10 alusel sundvõõrandatud maale.
                           Damascus Cham Holding (kelle aseesimees on Damaskuse kuberner) haldab projekti Marota City elluviimist ning toetab seeläbi Süüria režiimi ja saab sellest kasu ning pakub eeliseid režiimiga tihedaid sidemeid omavatele ettevõtjatele, kes on selle üksusega avaliku ja erasektori partnerluste kaudu kasulikke tehinguid sõlminud.

                           17.2.2020“


title: Komisjoni rakendusmäärus (EL) 2020/218, 17. veebruar 2020, millega muudetakse 309. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu

text:
                  18.2.2020

                  ET

                  Euroopa Liidu Teataja

                  L 44/15

         KOMISJONI RAKENDUSMÄÄRUS (EL) 2020/218,
         17. veebruar 2020,
         millega muudetakse 309. korda nõukogu määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 27. mai 2002. aasta määrust (EÜ) nr 881/2002, millega kehtestatakse teatavad eripiirangud organisatsioonidega ISIL (Daesh) ja Al-Qaida seotud teatavate isikute ja üksuste vastu, (1) eriti selle artikli 7 lõike 1 punkti a ja artikli 7a lõiget 5,
         ning arvestades järgmist:

                     (1)

                     Määruse (EÜ) nr 881/2002 I lisas on esitatud nende isikute, rühmituste ja üksuste loetelu, kelle rahalised vahendid ja majandusressursid nimetatud määruse alusel külmutatakse.

                     (2)

                     20. juunil 2017 otsustas ÜRO Julgeolekunõukogu sanktsioonide komitee muuta kahte kannet nende isikute, rühmituste ja üksuste loetelus, kelle suhtes kohaldatakse rahaliste vahendite ja majandusressursside külmutamist.

                     (3)

                     Seega tuleks määruse (EÜ) nr 881/2002 I lisa vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 881/2002 I lisa muudetakse vastavalt käesoleva määruse lisale.

            Artikkel 2
            Määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 17. veebruar 2020

                  Komisjoni nimel

                  president

               Ursula VON DER LEYEN

            (1)  EÜT L 139 29.5.2002, lk 9.

            LISA
            Määruse (EÜ) nr 881/2002 I lisa pealkirja „Füüsilised isikud“ all muudetakse järgmisi isikuandmeid:

                        1)

                        „Abdul Haq (teiste nimedega a) Maimaitiming Maimaiti, b) Abdul Heq, c) Abuduhake, d) Abdulheq Jundullah, e) 'Abd Al- Haq, f) Memetiming Memeti, g) Memetiming Aximu, h) Memetiming Qekeman, i) Maiumaitimin Maimaiti, j) Abdul Saimaiti, k) Muhammad Ahmed Khaliq, l) Maimaiti Iman, m) Muhelisi, n) Qerman, o) Saifuding). Sünniaeg: 10.10.1971. Sünnikoht: Chele maakond, Khuttani piirkond, Xinjiangi Uiguuri autonoomne piirkond, Hiina. Kodakondsus: Hiina. Riiklik isikukood: 653225197110100533 (Hiina isikutunnistus). Muu teave: a) viimati nähtud Pakistanis 2009. aasta aprillis; b) teadaolevalt suri Pakistanis 2010. aasta veebruaris. Artikli 2a lõike 4 punktis b osutatud kuupäev: 15.4.2009.“
                        asendatakse järgmisega:
                        „Abdul Haq (teiste nimedega a) Maimaitiming Maimaiti, b) Abdul Heq, c) Abudu Hake, d) Abdul Heq Jundullah, e) 'Abd Al-Haq, f) Memetiming Memeti, g) Memetiming Aximu, h) Memetiming Qekeman, i) Maiumaitimin Maimaiti, j) Abdul Saimaiti, k) Muhammad Ahmed Khaliq, l) Maimaiti Iman, m) Muhelisi, n) Qerman, o) Saifuding). Sünniaeg: 10.10.1971. Sünnikoht: Hotani ringkond, Xinjiangi Uiguuri autonoomne piirkond, Hiina. Kodakondsus: Hiina. Riiklik isikukood: 653225197110100533 (Hiina riikliku isikutunnistuse number). Muu teave: a) Ida-Turkestani Islamiliikumise üldjuht ja komandör. Osales organisatsioonile vahendite kogumises ja värbamises, b) asukoht 2016. aasta juuli seisuga Afganistanis, c) varasem asukoht 2009. aasta aprilli seisuga Pakistanis. Artikli 7d lõike 2 punktis i osutatud kuupäev: 15.4.2009.“

                        2)

                        „Abu Bakr Al-Jaziri (teise nimega Yasir Al-Jazari). Kodakondsus: a) Alžeeria, b) Palestiina. Muu teave: a) seotud Afganistani toetuskomiteega, b) Al-Qaida vahendaja ja teabevahetuse ekspert, c) arvatakse viibivat aprillist 2010 Alžeerias. Artikli 2a lõike 4 punktis b osutatud kuupäev: 11.1.2002.“
                        asendatakse järgmisega:
                        „Boubekeur Boulghiti (teise nimega a) Boubakeur Boulghit, b) Abu Bakr al-Jaziri, c) Abou Bakr Al Djazairi, d) Abou Yasser El Djazairi, e) Yasir Al-Jazari, f) Abou Yasser Al-Jaziri). Sünniaeg: 13.2.1970. Sünnikoht: Rouiba, Alžiir, Alžeeria. Kodakondsus: a) Alžeeria, b) Palestiina. Muu teave: a) Afganistani toetuskomitee finantsjuht, b) Al-Qaida vahendaja ja teabevahetuse ekspert, c) arvatakse viibivat aprillist 2010 Alžeerias, d) Mohamed ja Fatma Aribi poeg. Artikli 7d lõike 2 punktis i osutatud kuupäev: 11.1.2002.“


title: Komisjoni rakendusmäärus (EL) 2020/219, 17. veebruar 2020, millega muudetakse nõukogu määrust (EÜ) nr 314/2004, milles käsitletakse teatavaid piiravaid meetmeid Zimbabwe suhtes

text:
                  18.2.2020

                  ET

                  Euroopa Liidu Teataja

                  L 44/17

         KOMISJONI RAKENDUSMÄÄRUS (EL) 2020/219,
         17. veebruar 2020,
         millega muudetakse nõukogu määrust (EÜ) nr 314/2004, milles käsitletakse teatavaid piiravaid meetmeid Zimbabwe suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 19. veebruari 2004. aasta määrust (EÜ) nr 314/2004, milles käsitletakse teatavaid piiravaid meetmeid Zimbabwe suhtes, (1) eriti selle artikli 11 punkti b,
         ning arvestades järgmist:

                     (1)

                     Nõukogu otsuse 2011/101/ÜVJP (2) II lisas on esitatud nende füüsiliste ja juriidiliste isikute loetelu, kelle suhtes peab piiranguid kohaldama, nagu on sätestatud nimetatud otsuse artiklis 5.

                     (2)

                     See otsus jõustatakse määrusega (EÜ) nr 314/2004, kuivõrd olukord nõuab Euroopa Liidu tasandi meetmeid. Määruse (EÜ) nr 314/2004 III lisas on esitatud nende isikute ja üksuste loetelu, kelle rahalised vahendid ja majandusressursid nimetatud määruse alusel külmutatakse.

                     (3)

                     17. veebruaril 2020 otsustas nõukogu kustutada nõukogu otsuse 2011/101/ÜVJP II lisast ühe surnud isiku.

                     (4)

                     Määruse (EÜ) nr 314/2004 III lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Nõukogu määruse (EÜ) nr 314/2004 III lisa asendatakse käesoleva määruse lisaga.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 17. veebruar 2020

                  Komisjoni nimel

                  president

               Ursula VON DER LEYEN

            (1)  ELT L 55, 24.2.2004, lk 1.

            (2)  Nõukogu 15. veebruari 2011. aasta otsus 2011/101/ÜVJP Zimbabwe vastu suunatud piiravate meetmete kohta (ELT L 42, 16.2.2011, lk 6).

            LISA

                     „III LISA
                     Artiklis 6 osutatud isikute ja üksuste loetelu
                     I.   Isikud

                                 Nimed (ja võimalikud varjunimed)

                                 Identifitseerimisandmed

                                 Loetellu kandmise põhjus

                                             2)

                                             Mugabe, Grace

                                 Sündinud 23.7.1965
                                 Pass nr AD001159
                                 Isikutunnistus nr 63-646650Q70

                                 Valitsuspartei ZANU-PF (Zimbabwe African National Union – Patriotic Front) naisteorganisatsiooni endine sekretär, seotud tegevusega, mis tõsiselt kahjustab demokraatiat ning inimõiguste ja õigusriigi põhimõtete järgimist. Omandas 2002. aastal kontrolli farmi Iron Mask Estate üle; saab väidetavalt ebaseaduslikku ja suurt kasumit teemantide kaevandamisest.

                                             5)

                                             Chiwenga, Constantine

                                 Zimbabwe Kaitsejõudude ülem, kindral (endine maaväe ülem, kindralleitnant)
                                 Sündinud 25.8.1956
                                 Pass nr AD000263
                                 Isikutunnistus nr 63-327568M80

                                 Ühise operatiivse juhtimiskeskuse liige ja osaline repressiivse riikliku poliitika väljatöötamises või elluviimises. Kasutas maaväge farmide võõrandamises. Oli 2008. aasta valimiste ajal presidendivalimiste teise vooruga seotud vägivallaaktide peakorraldaja.

                                             6)

                                             Shiri, Perence (teise nimega Bigboy) Samson Chikerema

                                 Kindralleitnant (õhujõud)
                                 Sündinud 1.11.1955
                                 Isikutunnistus nr 29-098876M18

                                 Kõrge sõjaväeametnik ja ZANU-PFi ühise operatiivse juhtimiskeskuse liige, osales rõhuva riikliku poliitika väljatöötamises või elluviimises. Seotud poliitilise vägivallaga, sealhulgas 2008. aastal valimiste ajal Mashonaland Westis ja Chiadzwas toimepandud poliitilise vägivallaga.

                                             7)

                                             Sibanda, Phillip Valerio (teise nimega Valentine)

                                 Zimbabwe Rahvaarmee komandör, kindralleitnant
                                 Sündinud 25.8.1956 või 24.12.1954
                                 Isikutunnistus nr 63-357671H26

                                 Kõrge sõjaväeametnik, seotud valitsusega, osales rõhuva riikliku poliitika väljatöötamises või elluviimises.

                           II.   Üksused

                                 Nimi

                                 Identifitseerimisandmed

                                 Loetellu kandmise põhjus

                                 Zimbabwe Defence Industries (Zimbabwe kaitsetööstus)

                                 10th floor, Trustee House, 55 Samora Machel Avenue, PO Box 6597, Harare, Zimbabwe

                                 Kaitseministeeriumi ja valitsuse ZANU-PF fraktsiooniga seotud ettevõte.

               “


title: Komisjoni Rakendusmäärus (EL) 2020/221, 14. veebruar 2020, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis („Saucisse de Morteau“ / „Jésus de Morteau“ (KGT))

text:
                  19.2.2020

                  ET

                  Euroopa Liidu Teataja

                  L 46/1

         KOMISJONI RAKENDUSMÄÄRUS (EL) 2020/221,
         14. veebruar 2020,
         millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis („Saucisse de Morteau“ / „Jésus de Morteau“ (KGT))
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Määruse (EL) nr 1151/2012 artikli 53 lõike 1 esimese lõigu kohaselt vaatas komisjon läbi Prantsusmaa taotluse saada heakskiit komisjoni määrusega (EL) nr 751/2010 (2) registreeritud kaitstud geograafilise tähise „Saucisse de Morteau“ / „Jésus de Morteau“ spetsifikaadi muudatusele.

                     (2)

                     Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas (3).

                     (3)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Saucisse de Morteau“ / „Jésus de Morteau“ (KGT) spetsifikaadi muudatus kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. veebruar 2020

                  Komisjoni nimel

                  presidendi eest

               Janusz WOJCIECHOWSKI

                  komisjoni liige

            (1)  ELT L 343, 14.12.2012, lk 1.

            (2)  Komisjoni 20. augusti 2010. aasta määrus (EL) nr 751/2010, millega registreeritakse kaitstud päritolunimetuste ja kaitstud geograafiliste tähiste registris nimetus („Saucisse de Morteau“ ehk „Jésus de Morteau“ (KGT)) (ELT L 220, 21.8.2010, lk 57).

            (3)  ELT C 344, 11.10.2019, lk 11.


title: Komisjoni rakendusmäärus (EL) 2020/228, 19. veebruar 2020, milles käsitletakse erütrosiini lubamist koerte ja kasside söödalisandina (EMPs kohaldatav tekst)

text:
                  20.2.2020

                  ET

                  Euroopa Liidu Teataja

                  L 47/1

         KOMISJONI RAKENDUSMÄÄRUS (EL) 2020/228,
         19. veebruar 2020,
         milles käsitletakse erütrosiini lubamist koerte ja kasside söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatavate söödalisandite loa taotlemise nõue ning sellise loa andmise alused ja kord. Kõnealuse määruse artikli 10 lõikega 2 on ette nähtud nõukogu direktiivi 70/524/EMÜ (2) alusel lubatud söödalisandite uuesti hindamine.

                     (2)

                     Direktiivi 70/524/EMÜ alusel anti tähtajatu luba erütrosiini kasutamiseks dekoratiivkalade söödalisandina, mis kuulub kategooria „värvained, sealhulgas pigmendid“ rubriigi „muud värvained“ alla. Samuti anti tähtajatu luba selle värvaine kasutamiseks ka koerte ja kasside söödalisandina, mis kuulub kategooria „värvained, sealhulgas pigmendid“ rubriiki „ühenduse eeskirjadega toiduainete värvimiseks lubatud ained“. Vastavalt määruse (EÜ) nr 1831/2003 artikli 10 lõike 1 punktile b kanti see lisand seejärel olemasoleva tootena söödalisandite registrisse.

                     (3)

                     Vastavalt määruse (EÜ) nr 1831/2003 artikli 10 lõikele 2 koostoimes artikliga 7 on esitatud taotlus erütrosiini uuestihindamiseks dekoratiivkalade ning kasside ja koerte söödalisandina. Taotleja taotles kõnealuse söödalisandi liigitamist söödalisandite kategooriasse „organoleptilised lisandid“ ja funktsionaalrühma „värvained“. Kooskõlas määruse (EÜ) nr 1831/2003 artikliga 7 taotles taotleja ka erütrosiini uue kasutusviisi lubamist roomajate söödalisandina ning selle klassifitseerimist söödalisandite kategooriasse „organoleptiline lisand“ ja funktsionaalrühma „värvained“. Hiljuti võttis taotleja tagasi taotluse dekoratiivkalade ja roomajate kohta. Taotlusele olid lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.

                     (4)

                     Euroopa Toiduohutusamet (edaspidi „toiduohutusamet“) jõudis oma 16. novembri 2011. aasta, (3)8. septembri 2015. aasta (4) ja 3. aprilli 2019. aasta (5) arvamustes järeldusele, et kavandatud kasutustingimuste juures ei avalda erütrosiin kahjulikku mõju loomade tervisele. Toiduohutusamet jõudis ka järeldusele, et erütrosiinile on omistatud dermatoloogilised reaktsioonid, sealhulgas valgustundlikkus, erütroderma ja ketendus, ning et erütrosiini kokkupuudet alumiste hingamisteedega peetakse söödalisandi kasutaja jaoks ohtlikuks. Seepärast leiab komisjon, et tuleks võtta asjakohaseid kaitsemeetmeid, et vältida kahjulikku mõju inimeste, eelkõige söödalisandi kasutajate tervisele. Kooskõlas komisjoni määrusega (EÜ) nr 429/2008 (6) tehti keskkonnaohu hindamise I etapis kindlaks, et erütrosiin kui toiduks mittetarvitatavate loomade söödalisand, on täiendavast hindamisest vabastatud, kuna märkimisväärne keskkonnamõju ei ole tõenäoline ning toiduohutusamet ei ole oma eespool nimetatud arvamustes esitanud teaduslikke tõendeid, mis annaks põhjust muretsemiseks. Toiduohutusamet jõudis ka järeldusele, et erütrosiin on söödale värvuse lisamisel tõhus ning mõjutab soodsalt dekoratiivkalade värvust. Toiduohutusameti hinnangul ei ole vaja kehtestada turustamisjärgse järelevalve erinõudeid. Samuti kinnitas amet määrusega (EÜ) nr 1831/2003 asutatud referentlabori esitatud aruande söödas sisalduva kõnealuse söödalisandi analüüsimeetodi kohta.

                     (5)

                     Erütrosiini hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba kõnealuse söödalisandi kasutamiseks käesoleva määruse lisas esitatud tingimustel.

                     (6)

                     Kuna ohutusnõuetest ei tulene vajadust kõnealuse aine lubamise tingimuste muudatusi viivitamatult kohaldada, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.

                     (7)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Loa andmine
            Lisas kirjeldatud ainet, mis kuulub söödalisandite kategooriasse „organoleptilised lisandid“ ja funktsionaalrühma „värvained“, lubatakse kasutada söödalisandina loomasöötades kõnealuses lisas esitatud tingimustel.

            Artikkel 2
            Üleminekumeetmed

               1.   Lisas nimetatud ainet ja seda ainet sisaldavaid eelsegusid, mis on toodetud ja märgistatud enne 11. septembrit 2020 kooskõlas enne 11. märtsi 2020 kohaldatavate eeskirjadega, võib jätkuvalt turule lasta ja kasutada olemasolevate varude ammendumiseni.

               2.   Lisas nimetatud ainet sisaldavaid söödamaterjale ja segasööta, mis on toodetud ja märgistatud enne 11. märtsi 2022 kooskõlas enne 11. märtsi 2020 kohaldatavate eeskirjadega, võib jätkuvalt turule viia ja kasutada olemasolevate varude ammendumiseni.

            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõigis liikmesriikides.
            Brüssel, 19. veebruar 2020

                  Komisjoni nimel

                  president

               Ursula VON DER LEYEN

            (1)  ELT L 268, 18.10.2003, lk 29.

            (2)  Nõukogu 23. novembri 1970. aasta direktiiv 70/524/EMÜ söödalisandite kohta (EÜT L 270, 14.12.1970, lk 1).

            (3)  EFSA Journal 2011; 9(12):2447

            (4)  EFSA Journal 2015; 13(9):4233.

            (5)  EFSA Journal 2019; 17(5): 5699.

            (6)  Komisjoni 25. aprilli 2008. aasta määrus (EÜ) nr 429/2008 Euroopa Parlamendi ja nõukogu määruse (EÜ) nr 1831/2003 rakendamise üksikasjalike eeskirjade kohta seoses taotluste koostamise ja esitamise ning söödalisandite hindamise ja lubamisega (ELT L 133, 22.5.2008, lk 1).

            LISA

                        Söödalisandi identifitseerimisnumber

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Milligrammi toimeainet 12 % niiskusesisaldusega täissööda kilogrammi kohta

                           Kategooria: organoleptilised lisandid. Funktsionaalrühm: värvained. (i) ained, mis annavad söödale värvuse või taastavad selle.

                        2a127

                        Erütrosiin

                           Söödalisandi koostis

                        Erütrosiini peamine koostisaine on naatriumsool
                        Tahkel kujul

                        Koerad
                        Kassid

                        –
                        –

                        –
                        –

                        16
                        13

                                    1.

                                    Söödalisandi ja eelsegude kasutamisjuhistes märgitakse säilitustingimused ja püsivus kuumtöötlemisel.

                                    2.

                                    Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse söödalisandi kasutamisest tulenevaid võimalikke ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, nagu respiraatorit.

                        11.3.2030

                           Toimeaine naatriumsoola kirjeldus

                        Erütrosiin koosneb peamiselt dinaatrium-2-(2,4,5,7-tetrajodo-3-oksido-6-oksoksanteen-9-üül)bensoaatmonohüdraadist ja lisavärvainetest, peamisteks värvituteks koostisosadeks on vesi, naatriumkloriid ja/või naatriumsulfaat.
                        Lubatud on ka kaltsium- ja kaaliumsoolad.
                        Keemiline valem: C20H6I4Na2O5·H2O
                        CASi number: 16423-68–0
                        Tahkel kujul, toodetud keemilise sünteesi teel.
                        Puhtusenõuded

                                    —

                                    Värvainete üldsisaldus, arvutatud veevaba naatriumsoolana ≥ 87 % (analüütiliselt määratud)

                                    —

                                    Anorgaanilised jodiidid ≤ 0,1 % (arvutatud naatriumjodiidina)

                                    —

                                    Vees lahustumatud ained ≤ 0,2 %

                                    —

                                    Lisavärvained (v.a fluorestseiin)≤ 4,0 %

                                    —

                                    Fluorestseiin ≤ 20 mg/kg

                                    —

                                    Orgaanilised ühendid, v.a värvained:

                                                —

                                                Trijodoresortsinool ≤ 0,2 %

                                                —

                                                2-(2,4-dihüdroksü-3,5-dijodobensoüül)bensoehape ≤ 0,2 %

                                                —

                                                Eeterekstraheeritav aine lahusest, mille pH on 7–8, ≤ 0,2 %

                           Analüüsimeetod
                            (1)

                        Erütrosiini sisalduse määramiseks söödalisandis:

                                    —

                                    spektrofotomeetria lainepikkusel 526 nm (komisjoni määrus (EL) nr 231/2012, milles viidatakse kogumikule FAO JECFA monograafiad nr 1, kd 4).

                              Erütrosiin sisalduse määramiseks söödas:

                                    —

                                    kõrgefektiivne vedelikkromatograafia koos tandemmassispektromeetriaga (LC-MS/MS).

               (1)  Analüüsimeetodite üksikasjad on kättesaadavad referentlabori veebisaidil aadressil: https://ec.europa.eu/jrc/en/eurl/feed-additives/evaluation-reports


title: Komisjoni Rakendusmäärus (EL) 2020/229, 19. veebruar 2020, milles käsitletakse loa andmist L-trüptofaani kasutamiseks kõikide loomaliikide söödalisandina (EMPs kohaldatav tekst)

text:
                  20.2.2020

                  ET

                  Euroopa Liidu Teataja

                  L 47/5

         KOMISJONI RAKENDUSMÄÄRUS (EL) 2020/229,
         19. veebruar 2020,
         milles käsitletakse loa andmist L-trüptofaani kasutamiseks kõikide loomaliikide söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eelkõige selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord.

                     (2)

                     Vastavalt määruse (EÜ) nr 1831/2003 artiklile 7 on esitatud loataotlused Escherichia coli KCCM 80135, Escherichia coli KCCM 80152, Escherichia coli CGMCC 7.248 või Corynebacterium glutamicum KCCM 80176 abil toodetud L-trüptofaani kasutamiseks. Taotlustele olid lisatud kõnealuse määruse artikli 7 lõikes 3 nõutud üksikasjad ja dokumendid.

                     (3)

                     Taotlustes käsitletakse Escherichia coli KCCM 80135, Escherichia coli KCCM 80152, Escherichia coli CGMCC 7.248 või Corynebacterium glutamicum KCCM 80176 abil toodetud L-trüptofaani kasutamise lubamist kõikide loomaliikide söödalisandina ning selle liigitamist söödalisandite kategooriasse „toitainelised lisandid“.

                     (4)

                     Euroopa Toiduohutusamet (edaspidi „amet“) jõudis oma 22. jaanuari 2019. aasta, (2)2. aprilli 2019. aasta, (3)3. aprilli 2019. aasta (4) ja 16. mai 2019. aasta (5) arvamustes järeldusele, et kavandatud kasutustingimuste juures ei avalda Escherichia coli KCCM 80135, Escherichia coli KCCM 80152, Escherichia coli CGMCC 7.248 või Corynebacterium glutamicum KCCM 80176 abil toodetud L-trüptofaan kahjulikku mõju muude loomade kui mäletsejate tervisele, tarbijaohutusele ega keskkonnale. Mäletsejate puhul tuleks ohutuse tagamiseks kaitsta L-trüptofaani lagunemise eest vatsas. Amet märkis, et Escherichia coli KCCM 80152 või Escherichia coli CGMCC 7.248 abil toodetud L-trüptofaanis leiduvate endotoksiinide tasemest tuleneb risk kasutajatele söödalisandi sissehingamisel. Seepärast leiab komisjon, et tuleks võtta asjakohased kaitsemeetmed, et hoida ära kahjulikku mõju inimeste, eelkõige söödalisandi kasutajate tervisele. Amet peab Escherichia coli KCCM 80135, Escherichia coli KCCM 80152, Escherichia coli CGMCC 7.248 või Corynebacterium glutamicum KCCM 80176 abil toodetud L-trüptofaani muude loomade kui mäletsejate jaoks tõhusaks asendamatu aminohappe trüptofaani allikaks; et tagada söödalisandina kasutatava L-trüptofaani täielik tõhusus mäletsejate puhul, tuleks seda kaitsta lagunemise eest vatsas. Ameti hinnangul ei ole vaja kehtestada turustamisjärgse järelevalve erinõudeid. Amet kinnitas ka määrusega (EÜ) nr 1831/2003 asutatud referentlabori aruande söödas sisalduva kõnealuse söödalisandi analüüsimise meetodi kohta.

                     (5)

                        Escherichia coli KCCM 80135, Escherichia coli KCCM 80152, Escherichia coli CGMCC 7.248 või Corynebacterium glutamicum KCCM 80176 abil toodetud L-trüptofaani hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba kõnealuse aine kasutamiseks vastavalt käesoleva määruse lisas esitatud tingimustele.

                     (6)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas kirjeldatud ainet, mis kuulub söödalisandite kategooriasse „toitainelised lisandid“ ja funktsionaalrühma „aminohapped, nende soolad ja analoogid“, lubatakse kasutada söödalisandina loomasöödas vastavalt lisas sätestatud tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. veebruar 2020

                  Komisjoni nimel

                  president

               Ursula VON DER LEYEN

            (1)  ELT L 268, 18.10.2003, lk 29.

            (2)  EFSA Journal 2019; 17(2): 5601.

            (3)  EFSA Journal 2019; 17(5): 5694.

            (4)  EFSA Journal 2019; 17(5): 5695.

            (5)  EFSA Journal 2019; 17(6): 5729.

            LISA

                        Söödalisandi identifitseerimisnumber

                        Loa hoidja

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        Sisaldus milligrammides 12 % niiskusesisaldusega täissööda kilogrammi kohta

                           Kategooria: toitainelised lisandid. Funktsionaalrühm: aminohapped, nende soolad ja analoogid

                        3c441

                        -

                        L-trüptofaan

                           Söödalisandi koostis

                        Pulber, mis sisaldab kuivaine põhjal vähemalt 98 % L-trüptofaani
                        1,1’-etülideen-bis-L-trüptofaani (EBT) maksimumsisaldus 10 mg/kg

                        Kõik liigid

                        -

                        -

                        -

                                    1.

                                    L-trüptofaani võib turule lasta ja kasutada söödalisandina preparaadi kujul.

                                    2.

                                    Söödakäitlejad kehtestavad söödalisandi ja eelsegude kasutajatele kasutamiskorra ja võtavad korralduslikud meetmed, millega vähendatakse sissehingamisest, nahakaudsest kokkupuutest ja silma sattumisest tulenevaid võimalikke ohte. Kui selline kasutamiskord ja sellised meetmed ei võimalda kõnealuseid ohte kõrvaldada või minimeerida, kasutatakse söödalisandi ja eelsegude käitlemisel isikukaitsevahendeid, sealhulgas respiraatorit, kaitseprille ja kaitsekindaid.

                                    3.

                                    Söödalisandi endotoksiinisisaldus ja võimalik tolmuna õhku eraldumine on sellised, et on tagatud, et ei ületata õhus esinevate endotoksiinide maksimumsisaldust  (2) 1600 RÜ/m3.

                                    4.

                                    L-trüptofaani võib manustada joogiveega.

                                    5.

                                    Mäletsejate puhul kaitstakse L-trüptofaani lagunemise eest vatsas.

                                    6.

                                    Söödalisandi etiketil esitatakse niiskusesisaldus.

                                    7.

                                    Söödalisandi ja eelsegude etiketil esitatakse järgmine teave:
                                    „L-trüptofaani lisamisel, eelkõige joogiveele, tuleks võtta arvesse kõikide asendamatute ja tinglikult asendamatute aminohapete olemasolu, et hoida ära tasakaalustamatust“.

                        11.3.2030

                           Toimeaine kirjeldus

                        L-trüptofaan, mis on saadud Escherichia coli KCCM 80135,

                           Escherichia coli KCCM 80152,

                           Escherichia coli CGMCC 7.248 või

                           Corynebacterium glutamicum KCCM 80176 abil kääritamise teel
                        Keemiline valem: C11H12N2O2

                        CASi nr: 73–22-3

                           Analüüsimeetodid
                            (1)

                        L-trüptofaani sisalduse määramine söödalisandis:

                                    —

                                    Food Chemical Codex’i „L-tryptophan monograph“

                              Trüptofaanisisalduse määramine söödalisandis ja eelsegus:

                                    —

                                    kõrgefektiivne vedelikkromatograafia koos fluorestsentsi määramisega (HPLC-FLD) – EN ISO 13904

                              Trüptofaanisisalduse määramine segasöödas ja söödamaterjalis:

                                    —

                                    kõrgefektiivne vedelikkromatograafia koos fluorestsentsi määramisega (HPLC-FD) – komisjoni määrus (EÜ) nr 152/2009 (III lisa G osa)

                              Trüptofaanisisalduse määramine vees:

                                    —

                                    kõrgefektiivne vedelikkromatograafia koos fluorestsentsi määramisega (HPLC-FLD)

               (1)  Analüüsimeetodite üksikasjad on kättesaadavad referentlabori veebisaidil aadressil https://ec.europa.eu/jrc/en/eurl/feed-additives/evaluation-reports.

               (2)  Kokkupuute määr on söödalisandi endotoksiinisisaldusest ja võimalikust tolmuna õhku eraldumisest lähtuvalt arvutatud vastavalt Euroopa Toiduohutusameti kasutatavale meetodile (EFSA Journal 2017; 15(3): 4705); analüüsimeetod: Euroopa farmakopöa 2.6.14 (bakteriaalsed endotoksiinid).


title: Komisjoni rakendusmäärus (EL) 2020/230, 19. veebruar 2020, millega algatatakse uurimine, milles käsitletakse võimalikku kõrvalehoidmist Hiina Rahvavabariigist pärit naatriumvesinikglutamaadi impordi suhtes rakendusmäärusega (EL) 2015/83 kehtestatud dumpinguvastastest meetmetest ning kehtestatakse kõnealuse impordi registreerimise nõue

text:
                  20.2.2020

                  ET

                  Euroopa Liidu Teataja

                  L 47/9

         KOMISJONI RAKENDUSMÄÄRUS (EL) 2020/230,
         19. veebruar 2020,
         millega algatatakse uurimine, milles käsitletakse võimalikku kõrvalehoidmist Hiina Rahvavabariigist pärit naatriumvesinikglutamaadi impordi suhtes rakendusmäärusega (EL) 2015/83 kehtestatud dumpinguvastastest meetmetest ning kehtestatakse kõnealuse impordi registreerimise nõue
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eriti selle artikli 13 lõiget 3 ja artikli 14 lõiget 5,
         olles teavitanud liikmesriike,
         ning arvestades järgmist:

            A.   TAOTLUS

                     (1)

                     Euroopa Komisjon on saanud määruse (EL) 2016/1036 (edaspidi „alusmäärus“) artikli 13 lõike 3 ja artikli 14 lõike 5 kohase taotluse uurida võimalikku kõrvalehoidmist Hiina Rahvavabariigist pärit naatriumvesinikglutamaadi impordi suhtes kehtestatud dumpinguvastastest meetmetest ning kehtestada kõnealuse impordi suhtes registreerimisnõue.

            B.   TOODE

                     (2)

                     Võimaliku kõrvalehoidmisega seotud toode on naatriumvesinikglutamaat. Praegu kuulub see CN-koodi ex 2922 42 00 (TARICi kood 2922420010) alla ja on pärit Hiina Rahvavabariigist (edaspidi „vaatlusalune toode“). Vaatlusaluse toote suhtes kohaldatakse dumpinguvastaseid meetmeid.

                     (3)

                     Võimaliku kõrvalehoidmisega seotud uurimisalune toode on sama, mis eelmises põhjenduses määratletud toode, kuid segus või lahuses, mis sisaldab naatriumvesinikglutamaati vähemalt 50 % kuivmassist. Tooted, millega naatriumvesinikglutamaat võib olla segatud, on näiteks soolad, suhkrud, tärklised, maltodekstriinid või mitmesugused maitseained. Uurimisalune toode kuulus komisjoni rakendusmääruse (EL) 2015/83 (2) (edaspidi „kehtivad meetmed“) jõustumise ajal CN-koodide ex 2103 90 90, ex 2104 10 00, ex 2104 20 00, ex 3824 90 92, ex 3824 90 93 ja ex 3824 90 96 alla (TARICi koodid ex ex2103909010, ex ex2103909080, ex ex2104100010, ex ex2104100090, ex ex3824909299, ex ex3824909390 ja ex ex3824909699; ex 2104 20 00 jaoks (edaspidi „naatriumvesinikglutamaadi segud“) spetsiaalset TARICi koodi ei olnud).

            C.   KEHTIVAD MEETMED

                     (4)

                     Kehtivad meetmed, millest väidetavalt kõrvale hoitakse, on lõplik dumpinguvastane tollimaks, mis on kehtestatud rakendusmäärusega (EL) 2015/83 .

            D.   UURIMISE ALGATAMISE PÕHJUSED

                     (5)

                     Taotluse esitaja esitas piisavalt tõendeid selle kohta, et vaatlusaluse toote impordi suhtes kehtestatud dumpinguvastastest meetmetest hoitakse kõrvale, tehes vaatlusaluses tootes väikseid muudatusi.

                     (6)

                     Täpsemalt näitab ekspordistatistika (Comext ja IHS Global), et pärast seda, kui vaatlusaluse toote suhtes kehtestati komisjoni rakendusmäärusega (EL) 2015/83 lõplik dumpinguvastane tollimaks, on Hiina Rahvavabariigist liitu suunatud ekspordi struktuuris toimunud märkimisväärne muutus. Sellel muutusel ei näi olevat piisavat põhjust või majanduslikku õigustust peale tollimaksu kehtestamise.

                     (7)

                     Lisaks viitavad tõendid asjaolule, et see muutus tuleneb veidi muudetud vaatlusaluse toote impordist. Vaatlusalust toodet on muudetud, lisades väikeses koguses naatriumkloriidi (lauasool), mis muudab veidi vaatlusalust toodet ilma selle põhiomadusi muutmata. Tõendid näitavad, et sellel ei ole muud asjakohast põhjust ega majanduslikku õigustust kui sellise praktika, menetluse või tegevuse suhtes tollimaksu kehtestamine.

                     (8)

                     Lisaks esitas taotluse esitaja piisavalt tõendeid selle kohta, et vaatlusaluse toote impordi suhtes rakendatavate dumpinguvastaste meetmete parandav mõju on vähenenud nii koguse kui ka hinna poolest. Uurimisalust toodet imporditakse märkimisväärsetes kogustes ja see on ilmselt asendanud asjaomase toote impordi. On piisavalt tõendeid ka selle kohta, et uurimisalust toodet imporditakse hindadega, mis on madalamad mittekahjustavast hinnast, mis määrati kindlaks praeguste meetmete kehtestamiseni viinud uurimise käigus.

                     (9)

                     Taotluse esitaja esitas piisavalt tõendeid selle kohta, et uurimisaluse toote hinnad on varem kindlaks määratud normaalväärtusega võrreldes dumpinguhinnad.

                     (10)

                     Kui uurimise käigus tuvastatakse peale põhjenduses 7 kirjeldatute veel muid alusmääruse artikliga 13 hõlmatud kõrvalehoidmise võtteid, võidakse uurida ka neid.

            E.   MENETLUS

                     (11)

                     Eespool esitatut arvesse võttes on komisjon jõudnud järeldusele, et on olemas piisavalt tõendeid põhjendamaks uurimise algatamist vastavalt alusmääruse artikli 13 lõikele 3 ja kehtestamaks uurimisaluste toodete impordi registreerimise nõude vastavalt alusmääruse artikli 14 lõikele 5.

                     (12)

                     Selleks et saada käesoleva uurimise jaoks vajalikku teavet, peaksid kõik huvitatud isikud komisjoniga viivitamata ühendust võtma, kuid mitte hiljem kui käesoleva määruse artikli 3 lõikes 2 sätestatud tähtaja jooksul. Käesoleva määruse artikli 3 lõikes 2 sätestatud tähtaeg kehtib kõigi huvitatud isikute suhtes. Vastavalt vajadusele võib teavet taotleda ka liidu tootmisharult.

                     (13)

                     Hiina Rahvavabariigi ametiasutusi teavitatakse uurimise algatamisest.

            a)   Kirjalike esildiste, täidetud küsimustike ja kirjade saatmise juhised

                     (14)

                     Komisjonile kaubanduskaitset käsitlevateks uurimisteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt spetsiaalse loa, mis sõnaselgelt võimaldab a) komisjonil kõnealust teavet ja andmeid käesolevas kaubanduse kaitsega seotud menetluses kasutada ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

                     (15)

                     Kõik kirjalikud esildised, sealhulgas käesolevas määruses nõutud teave, täidetud küsimustikud ja kirjavahetus, mida huvitatud isikud paluvad käsitada konfidentsiaalsena, peavad olema märgistatud sõnaga „Limited“ (3). Uurimise käigus teavet esitavatel isikutel palutakse põhjendada oma teabe konfidentsiaalsena käsitamise taotlust.

                     (16)

                     Huvitatud isikud, kes esitavad teavet märkega „Limited“, peavad vastavalt määruse (EL) 2016/1036 artikli 19 lõikele 2 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peavad olema küllaldaselt üksikasjalikud, et võimaldada piisavalt aru saada konfidentsiaalsena esitatud teabe sisust.

                     (17)

                     Kui konfidentsiaalset teavet esitav osaline ei anna teabe konfidentsiaalsena käsitamise taotlusele sobilikku põhjendust või ei esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon sellise teabe jätta arvesse võtmata, kui asjakohastest allikatest ei ole teabe õigsust võimalik rahuldavalt kontrollida.

                     (18)

                     Huvitatud isikutel palutakse esitada kõik esildised ja taotlused, sealhulgas skaneeritud volikirjad ja sertifikaadid TRON.tdi (https://tron.trade.ec.europa.eu/tron/TDI) kaudu.
                     TRON.tdi-le juurdepääsu saamiseks on huvitatud isikutel vaja EU Login kontot. Juhised TRON.tdi-s registreerimiseks ja selle kasutamiseks on aadressil https://webgate.ec.europa.eu/tron/resources/documents/gettingStarted.pdf.
                     TRON.tdi-d või e-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil http://trade.ec.europa.eu/doclib/docs/2011/june/tradoc_148003.pdf.
                     Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on ettevõtte toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavaid eeskirju ja lisateavet komisjoniga suhtlemise kohta, sealhulgas teavet e-posti teel esitatud esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.
                     Komisjoni postiaadress:

                                 European Commission

                                 Directorate-General for Trade

                                 Directorate H

                                 Office: CHAR 04/039

                                 1049 Bruxelles/Brussel

                                 BELGIQUE/BELGIË

                           TRON.tdi: https://tron.trade.ec.europa.eu/tron/TDI
                     E-post: TRADE-R719@ec.europa.eu

            b)   Teabe kogumine ja ärakuulamine

                     (19)

                     Kõigil huvitatud isikutel, sealhulgas liidu tootmisharu esindajatel, importijatel ja kõigil asjaomastel ühendustel, palutakse teha oma seisukohad kirjalikult teatavaks ja esitada asjakohased tõendid artikli 3 lõikes 2 sätestatud tähtaja jooksul. Lisaks võib komisjon huvitatud isikud ära kuulata, kui nad esitavad kirjaliku taotluse, milles on tõendanud, et neil on selleks konkreetsed põhjused.

            c)   Impordi registreerimise kohustusest või meetmetest vabastamine

                     (20)

                     Alusmääruse artikli 13 lõike 4 kohaselt võib uurimisaluse toote impordi vabastada registreerimise nõudest või meetmete kohaldamisest, kui impordi puhul ei esine meetmetest kõrvalehoidmist.

                     (21)

                     Kuna võimalik kõrvalehoidmine toimub väljaspool liitu, võib vastavalt alusmääruse artikli 13 lõikele 4 teha erandeid Hiina Rahvavabariigis uurimisaluse toote tootjatele, kes suudavad tõendada, et nad ei tegele alusmääruse artikli 13 lõikes 1 ja artikli 13 lõikes 2 määratletud meetmetest kõrvalehoidmise tavadega. Tootjad, kes võiksid olla huvitatud vabastamisest, peaksid endast teatama käesoleva määruse artikli 3 lõikes 1 sätestatud tähtaja jooksul. Küsimustik on kättesaadav huvitatud isikutele tutvumiseks ettenähtud toimikus ja kaubanduse peadirektoraadi veebisaidil https://trade.ec.europa.eu/tdi/case_details.cfm?id=2448 ning see tuleb esitada käesoleva määruse artikli 3 lõikes 2 sätestatud tähtaja jooksul.

                     (22)

                     Küsimustikele vastamise tähtaja pikendamist ja muid käesolevas määruses sätestatud või huvitatud isikutega suhtlemisel nimetatud tähtaegu saab pikendada kuni kolme lisapäeva võrra. Üksnes juhul, kui taotluse esitanud isik suudab tõendada erandlike asjaolude esinemist, võidakse tähtaega pikendada kuni seitsme päeva võrra.

            F.   REGISTREERIMINE

                     (23)

                     Vastavalt alusmääruse artikli 14 lõikele 5 kehtestatakse uurimisaluse toote impordi registreerimise nõue, millega soovitakse tagada, et kui uurimise tulemusena tehakse kindlaks meetmetest kõrvalehoidmine, siis saab dumpinguvastase tollimaksu asjakohases summas sisse nõuda alates kuupäevast, mil sellise impordi suhtes registreerimisnõue kehtima hakkas.

                     (24)

                     Meetmete laiendamine veidi muudetud tootele peaks kandma samasugust kohustust nagu olemasolevate meetmete puhul. Kui on võimalik kindlaks teha, et kõrvalehoidmine tuleneb koostööd tegevast eksportijast, kelle dumpingumarginaalid on individuaalsed, hakatakse neid kohaldama. Vastasel juhul kohaldatakse jääktollimaksu.

            G.   TÄHTAJAD

                     (25)

                     Tõrgeteta asjaajamise huvides tuleks kehtestada tähtajad, mille jooksul:

                                 —

                                 huvitatud isikud saavad endast komisjonile teada anda, esitada oma kirjaliku seisukoha, tagastada täidetud küsimustiku ja esitada muud teavet, mida tuleks uurimises arvesse võtta;

                                 —

                                 huvitatud isikud võivad esitada kirjaliku taotluse, et komisjon neid ära kuulaks.

                     (26)

                     Tähelepanu juhitakse asjaolule, et alusmääruses sätestatud menetlusõiguste kasutamine sõltub sellest, kas isik on endast käesoleva määruse artiklis 3 sätestatud tähtaja jooksul teada andnud.

            H.   KOOSTÖÖST KEELDUMINE

                     (27)

                     Kui huvitatud isik keeldub andmast juurdepääsu vajalikule teabele või ei esita vajalikku teavet ettenähtud tähtaja jooksul või takistab uurimist oluliselt, võib vastavalt alusmääruse artiklile 18 nii positiivsed kui ka negatiivsed järeldused teha kättesaadavate faktide põhjal.

                     (28)

                     Kui selgub, et huvitatud isik on esitanud väära või eksitavat teavet, siis jäetakse selline teave arvesse võtmata ja võidakse lähtuda kättesaadavatest faktidest vastavalt alusmääruse artiklile 18.

                     (29)

                     Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt alusmääruse artiklile 18, võib tulemus olla asjaomasele osalisele ebasoodsam, kui see oleks olnud tema koostöö korral.

            I.   UURIMISE AJAKAVA

                     (30)

                     Uurimine viiakse lõpule alusmääruse artikli 13 lõike 3 kohaselt üheksa kuu jooksul pärast käesoleva määruse jõustumist.

            J.   ISIKUANDMETE TÖÖTLEMINE

                     (31)

                     Uurimise käigus kogutud isikuandmeid töödeldakse kooskõlas Euroopa Parlamendi ja nõukogu määrusega (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist (4).

                     (32)

                     Andmekaitset käsitlev teade, milles teavitatakse kõiki isikuid isikuandmete töötlemisest komisjoni kaubanduskaitsetegevuse raames, on kättesaadav kaubanduse peadirektoraadi veebisaidil http://ec.europa.eu/trade/policy/accessing-markets/trade-defence/.

            K.   ÄRAKUULAMISE EEST VASTUTAV AMETNIK

                     (33)

                     Huvitatud isikud võivad kaubandusmenetluses taotleda ärakuulamise eest vastutava ametniku sekkumist. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

                     (34)

                     Ärakuulamise eest vastutav ametnik võib korraldada ärakuulamisi ning tegutseda huvitatud isiku(te) ja komisjoni talituste vahendajana, tagamaks et huvitatud isikud saaksid oma kaitseõigust täielikult kasutada.

                     (35)

                     Taotlus saada ärakuulamise eest vastutava ametniku juures ära kuulatud tuleks esitada kirjalikult ning taotlust tuleks põhjendada. Ärakuulamise eest vastutav ametnik analüüsib taotluse põhjendusi. Ärakuulamine tuleks korraldada üksnes juhul, kui komisjoni talitustega ei ole küsimusi õigeaegselt lahendatud.

                     (36)

                     Taotlus tuleb esitada aegsasti ja viivitamata, et mitte takistada menetluse nõuetekohast kulgu. Selleks peaksid huvitatud isikud taotlema ärakuulamise eest vastutava ametniku sekkumist võimalikult kiiresti pärast sellist sekkumist õigustava juhtumi esinemist. Põhimõtteliselt kohaldatakse artiklis 3 esitatud tähtaegu, mis on ette nähtud komisjoni talitustes ärakuulamise taotlemiseks, mutatis mutandis ka ärakuulamise eest vastutava ametniku juures ärakuulamise taotlemiseks. Kui selline ärakuulamistaotlus on esitatud pärast kõnealuseid tähtaegu, uurib ärakuulamise eest vastutav ametnik ka tähtajast hiljem esitatud taotluste põhjendusi, tõstatatud küsimuste laadi ja nende mõju kaitseõigusele, võttes nõuetekohaselt arvesse uurimise head haldamist ja õigeaegset lõpuleviimist.

                     (37)

                     Lisateave ja kontaktandmed on huvitatud isikutele kättesaadavad kaubanduse peadirektoraadi ärakuulamise eest vastutava ametniku veebisaidil http://ec.europa.eu/trade/trade-policy-and-you/contacts/hearing-officer/,

               ON VASTU VÕTNUD KÄESOLEVA MÄÄRUSE:

            Artikkel 1
            Algatatakse uurimine vastavalt määruse (EL) 2016/1036 artikli 13 lõikele 3, et teha kindlaks, kas Hiina Rahvavabariigist pärit segatud või lahustatud naatriumvesinikglutamaadi (mis kuulub praegu CN-koodide ex 2103 90 90, ex 2104 10 00, ex 2104 20 00, ex 3824 99 92, ex 3824 99 93 ja ex 3824 99 96 alla (TARICi koodid 2103909011, 2103909081, 2104100011, 2104100081, 2104200011, 3824999298, 3824999389 ja 3824999689)) importimisel liitu, juhul kui segu sisaldab naatriumvesinikglutamaati vähemalt 50 % kuivmassist, on hoitud kõrvale komisjoni rakendusmäärusega (EL) 2015/83 kehtestatud meetmetest.

            Artikkel 2

               1.   Liikmesriikide tolliasutused võtavad vastavalt määruse (EL) 2016/1036 artikli 13 lõikele 3 ja artikli 14 lõikele 5 asjakohaseid meetmeid käesoleva määruse artiklis 1 määratletud toote impordi registreerimiseks liitu importimise korral.

               2.   Registreerimisnõue aegub käesoleva määruse jõustumise kuupäevast üheksa kuu möödumisel.

               3.   Komisjon võib lubada tolliasutustel lõpetada liitu imporditavate toodete registreerimise selliste eksportijate/tootjate puhul, kes on taotlenud registreerimisnõudest vabastamist ja kelle puhul on tehtud kindlaks, et nad täidavad vabastuse nõuded.

            Artikkel 3

               1.   Huvitatud isikud peavad endast teada andma, võttes komisjoniga ühendust 15 päeva jooksul pärast käesoleva määruse jõustumist.

               2.   Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama kirjalikult oma seisukohad ja küsimustiku vastused või mis tahes muu teabe 37 päeva jooksul pärast käesoleva määruse jõustumist, kui ei ole sätestatud teisiti.

               3.   Peale selle võivad kõik huvitatud isikud sama 37-päevase tähtaja jooksul taotleda komisjonilt ärakuulamist. Küsimuste puhul, mis on seotud uurimise algatamise etapiga, tuleb ärakuulamistaotlus esitada 15 päeva jooksul alates käesoleva määruse jõustumisest. Ärakuulamistaotlus tuleb koostada kirjalikult ning selles peab olema esitatud taotluse põhjus.

            Artikkel 4
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 19. veebruar 2020

                  Komisjoni nimel

                  president

               Ursula VON DER LEYEN

            (1)  ELT L 176, 30.6.2016, lk 21.

            (2)  Komisjoni 21. jaanuari 2015. aasta rakendusmäärus (EL) 2015/83, millega kehtestatakse pärast nõukogu määruse (EÜ) nr 1225/2009 artikli 11 lõike 2 kohast aegumise läbivaatamist Hiina Rahvavabariigist pärit naatriumglutamaadi impordi suhtes lõplik dumpinguvastane tollimaks (ELT L 15, 22.1.2015, lk 31).

            (3)  Märkega „Limited“ tähistatakse dokument, mida alusmääruse artikli 19 ja WTO GATT 1994 VI artikli rakendamise lepingu (dumpinguvastane leping) artikli 6 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

            (4)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).


title: Komisjoni Rakendusmäärus (EL) 2020/236, 14. veebruar 2020, millega registreeritakse kaitstud päritolunimetuste ja kaitstud geograafiliste tähiste registris nimetus „Huile d’olive de Provence“ (KPN)

text:
                  21.2.2020

                  ET

                  Euroopa Liidu Teataja

                  L 48/1

         KOMISJONI RAKENDUSMÄÄRUS (EL) 2020/236,
         14. veebruar 2020,
         millega registreeritakse kaitstud päritolunimetuste ja kaitstud geograafiliste tähiste registris nimetus „Huile d’olive de Provence“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Prantsusmaa taotlus registreerida nimetus „Huile d’olive de Provence“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Huile d’olive de Provence“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Huile d’olive de Provence“ (KPN) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.5 „õlid ja rasvad (või, margariin, õli jne)“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. veebruar 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  ELT C 325, 30.9.2019, lk 10.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2020/237, 14. veebruar 2020, millega registreeritakse kaitstud päritolunimetuste ja kaitstud geograafiliste tähiste registris nimetus „Bjelovarski kvargl“ (KGT)

text:
                  21.2.2020

                  ET

                  Euroopa Liidu Teataja

                  L 48/2

         KOMISJONI RAKENDUSMÄÄRUS (EL) 2020/237,
         14. veebruar 2020,
         millega registreeritakse kaitstud päritolunimetuste ja kaitstud geograafiliste tähiste registris nimetus „Bjelovarski kvargl“ (KGT)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Horvaatia taotlus registreerida nimetus „Bjelovarski kvargl“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Bjelovarski kvargl“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Bjelovarski kvargl“ (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.3 „juust“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. veebruar 2020

                  Komisjoni nimel

                  presidendi eest

               Janusz WOJCIECHOWSKI

                  komisjoni liige

            (1)  ELT L 343, 14.12.2012, lk 1.

            (2)  ELT C 320, 24.9.2019, lk 9.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).